મળતી વિગતો મુજબ, હનુમાનપુરા ગામની સીમમાં વાડીમા રહી ખેતમજુરી કામ કરતા બાવભાઇ શામજીભાઇ દેવીપૂજક તેના પરિવાર સાથે સુતા હતા. એક વાગ્યાના અરસામાં અંધારામાંથી ધસી આવેલા માનવભક્ષી દીપડો બાવભાઇના છ મહિનાના પુત્ર રાહુલને નિંદ્રાધીન અવસ્થામાં ઉઠાવી ગયો હતો. મોડી રાતે પુત્ર બાજુમાં નહીં દેખાતા પરિવારજનો બેબાકળા બની ગયા હતા અને શોધખોળ શરૂ કરી હતી. ત્યારે આજે સવારે ગામની સીમમાંથી બાળકના શરીરના અવશેષો મળી આવતા દેવીપૂજક પરિવાર હતપ્રભ બની ગયો હતો. બનાવની જાણ થતા વન વિભાગની ટુકડી દોડી આવી છે અને માનવભક્ષી દીપડાને સકંજામાં લેવા ચક્રો ગતિમાન કર્યા છે.